Radovan (jezero)
Jezero Radovan je smješteno na planini Radovan u središnjem dijelu Bosne i Hercegovine. Nalazi se između Novog Travnika i Gornjeg Vakufa/Uskoplja, iako administrativno pripada općini Bugojno. Jezero je površine 4,33 hektara, dužina je oko 250 metara, širina oko 200 metara, dok dubina varira od 1 do 100 metara. Ukupna dužina obalne linije iznosi oko 1 km. Nastalo krajem osamdesetih godina prošlog vijeka akumulacijom vode na napuštenom rudničkom kopu, gdje se eksploatisala željezna ruda, po čemu je ova planina i poznata. Jezero je okruženo crnogoričnom i bjelogoričnom šumom, vrlo bogatim izborom šumskih plodova, sa karakterističnom planinskom klimom i savršeno čistom vodom u kojoj se mogu naći razne vrste riba (šaran, babuška i dr.). Radovan privlači veliki broj izletnika, biciklista i ribolovaca. U blizini jezera je i novotravničko izletište Pavlovica kao i nekropola stećaka Maculje, koja se od 15. jula 2016. godine nalazi na listi svjetske baštine UNESCO-a.